Læs hele kritikken fra pressechefen

Magnus Haslebo var i knap tre år pressechef for Alternativet. Han stoppede i 2017. Han fortæller, at han i de år oplevede, hvordan Josephine Fock fra sin ledende post som gruppeforkvinde kunne overfuse folk i partiet.

- Jeg har siddet med de mennesker, det er gået ud over, og har forsøgt at samle dem op bagefter, hvor de sidder med tårer i øjnene og ryster efter en tur med Fock.

Hvad var de udsat for?

- De var udsat for verbale overfusninger ud af det blå. De var udsatte for, at hun kunne komme bragende ind på et kontor og allerede være oppe i det røde felt. Det kunne ske offentligt, og det kunne ske i enerum – det virkede ikke til at være væsentligt.

Er der nogen, der er blevet rusket?

- Jeg har hørt om det på rygtebasis. Jeg ved ikke, hvem det er, og det er ikke noget, jeg har set på Christiansborg. Jeg har set, at hun overskrider alle andre grænser, indtil hun fysisk tager fat i folk. Det er noget med at gå meget tæt på folk og råbe dem op i ansigtet.

Har du selv oplevet det?

- Det er ikke nogen hemmelighed, at vi havde vores ture. Det handlede tit om, at hun var utilfreds med sin medietid.

Hvad gjorde hun så?

- Det samme, som det står beskrevet i Information. Vi tog nogle gevaldige skænderier, som er ud over, hvad jeg har oplevet med andre.

Hvad kunne hun finde på at sige?

- Det er ikke så meget, hvad hun kunne finde på at sige. Det er mere det, at det var totalt uforudset. Du har ikke forudsigelighed og tryghed i nærheden af Josephine.

Er det den værste arbejdsplads, du har arbejdet på?

- Det er den værste kultur, jeg har været i.